
Af samme forfatter:


Under drømmetræet (poesi)


De tusind splinter (poesi)


Min Fars Melodi (15 små historier om livet)


Justitia (4 gange gys)


Dukkemageren (novellesamling - gys)


Nattens Jægere (2 lange noveller - gys)


Frygt (novellesamling - gys)


El Coco (kortroman - gys)


Ferieøen (8 gange gys på Bornholm)


Når Hyænerne Griner (roman)


Konsekvens (kriminalroman)


Derudover flere antologier fra Forlaget Gallo









HVAD VIL DET SIGE AT ANGRE?


At få dårlig samvittighed.


At have skyldfølelse.


At have det skidt med.


At føle skam.


At græmmes.


At grave sig ned.


At tømme en bitter kalk.


At sidde med aben.


At have blod på hænderne.


At have sin andel i noget.


At få en dårlig smag i munden.


At få røde ører.


At krympe sig.


At føle sig ussel.


At man ikke kan se i øjnene.


At se slukøret ud.


At rødme.


At angre sine synder.


At gå bodsgang.


At love bod og bedring.


Den Danske Begrebsordbog, kapitel 10


Vi har alle sammen været der på et tidspunkt.


Ikke sandt?


Dette er en historie i 3 dele


1. del


Vi, der angrer: Fem unge mennesker tager på tur til Sverige. De har hver en fortid, der nager, og nogen træder i kraft.


2. del


Den, der angrer: Fem nye venner tager på tur til en velkendt hytte i Sverige, men denne gang har en af dem en skjult agenda.


3. del


Angrer du?: En familie på fire og sønnens ven skal på telttur til Sverige. Flere har noget at skjule, men en af dem har en barsk fortid, og der er noget at angre.


Rigtig god fornøjelse


Til Jonna Ladegaard Schrewelius Du gav mig livet tilbage – Tak









1. del


Vi, der angrer


Gulvene var bonede, så man kunne spejle sig i dem. Der var den dyreste vin i de skinnende blanke krystalglas. Stearinlysene var tændt i kandelaberen. Det knitrede og lunede fra pejsen. Appetitten ved middagsbordet var så som så. Der blev nippet lidt til vinen.


For nogen af dem var det en helt anden verden. At træde ind i noget man kun så i fjernsynet. Nogen var lettet, og andre kunne slet ikke slippe tanken.


En af dem løftede sit glas, men tav i sekunderne op til. Han ville gerne have sagt alt det rigtige. Han satte glasset fra sig igen uden at drikke af det. For, hvad var det rigtige? Der var utroligt mange tårer og utrøstelige sjæle.


En aften skulle overstås. De så hinanden i øjnene. Det var stilhed før den nok så berømte storm. Med rystende hænder og bævrende underlæber greb de alle sammen kuglepennen og skrev under. Det kunne ikke tilbagekaldes. Det var endeligt og eftertrykligt vedtaget. Der var ikke nogen, der sagde noget til hinanden, da de forlod selskabet. Der blev ikke trykket hænder, da de forsvandt ud i den ildevarslende nat, hvor himlen var fyldt med blinkende stjerner, og en måne der, for en gangs skyld, lyste så kraftigt, at den mindede om et stort hvidt spot, der lyste alle op på denne sidste scene. Denne sidste akt.


Der sad de fem venner med hver deres liv og baggrund. Måske ikke med så forfærdelig meget til fælles og så alligevel noget.


Udadtil lignede de hvilken som helst gruppe rejsende fra Danmark til Sverige, men hvis man kradsede lidt i overfladen. Fjernede det yderste lag af den sminke, der var lagt for at fjerne den mindste tvivl, så var der alligevel nogle betændte sår.


De fem unge mennesker der havde fulgtes ad op gennem årene i folkeskolen og gymnasiet. Dengang deres status betød mindre, da de blot var børn med mælketænder, plaster på knæene og gummistøvler på fødderne, da var der andre forestillinger om fremtiden. Dengang de bare drømte om at være den næste cowboy, der red ind i byen for at skyde banditterne, eller var den næste popstjerne, der nåede de øverste trin på skalaen. Før der var realistiske mål.


Så hvis man var en flue, der havde hægtet sig fast i loftet på toget, kunne man rigtig sidde deroppe og studere dem. Hvis man så dannede sig et indtryk af dem, og hvis man så samtidig kunne læse deres tanker, var de så mere værd end krummerne fra et morgenbord? Var de så ikke bare en ligning, der aldrig nogensinde ville gå op? I så fald ville man jo viske tavlen ren. Sætte streger hen over det håbløse stykke matematik og komme videre.


Nogle gange kunne man håbe, at bare en af dem måske to ville nå at ændre sig.


Nogle gange…


Oscar sad og stirrede ligegyldigt ud ad vinduet, mens Sverige kom nærmere. Hans ene fod støttede på sædet overfor. Solen stak ind ad vinduet og fik geleen i hans hår til at skinne lidt ekstra.


Håret var sat i den sædvanlige Tintinfacon med hans pandehår strittende lige op, og med resten af hans sorte ny farvet hår strøget helt tilbage.


Han svedte under sin kridhvide hørskjorte. Så den var allerede knappet op helt ned til midt på maven.


Hans tykke guldkæde med korset som vedhæng kunne ikke skjules, hvilket også ville have ærgret ham. Oscar var ikke troende. Som i slet ikke. Det så bare fedt ud med det kors, hvis folk så bare havde vidst, hvad det havde kostet. Så ville de korse sig.


Det havde kostet ham en formue. Ikke fordi han lige stod og var i pengenød.


Oscar kom fra en af landets rigeste familier og fik jævnlig sat adskillelige tusind kroner ind på kontoen.


Penge var kun et opkald væk. Hans jeans var hullet, fordi sådan skulle det se ud. Igen var det ikke det billigste tøj, der var købt i en eller anden Bilka eller en genbrugsbutik for folk med begrænsede midler.


Oscar var ikke bleg for at indrømme sin status som en rigmandssøn. Han var overfladisk i sin opførsel overfor folk, han ikke kendte. Hvis ikke de sagde ham noget, var der ingen grund til at være høflig. De kunne bare rette ind. Ikke andet. Med sine 19 år var han overbevist om, at han var lige så voksen som alle andre uanset alder, og alligevel havde han en nærmest infantil indstilling til mange ting.


Oscar lod sine dagdrømme danne flimret billeder bag øjnene.


Helt tilbage til den aften, hvor han utvivlsomt hurtigt ville kunne komme i ”bad standing” hos sine forældre og resten i den del af familien, der havde noget at skulle have sagt.


Den aften hvor Veronica havde ringet til ham og havde sagt, at hun var gravid. Der væltede hans ellers så solide korthus. Hans gelé i håret tørrede ud, og hans ryg blev krum. Han vaklede og lignede en, der havde hårdt brug for sin rollator.


Det passede ikke familien specielt godt og heller ikke ham selv. De havde været sammen én gang. Det var det eneste. Pigerne fik aldrig meget mere end en enkelt tur.


Den eneste der nogensinde havde betydet noget, var Selma. Men hun havde selvfølgelig trukket sig, da hun fandt ud af, at Oscar knaldede uden om. Den ene gang og så var Veronica blevet gravid. Lortesituation med slør og hale.


Den aften havde Oscar listet ud af forældrenes enorme hus på Frederiksberg. Opsat på at det regnestykke skulle ende ud til hans fordel. Der skulle være to streger under hans navn. Han ville stå tilbage som vinderen uanset, hvad pigebarnet måtte synes og mene. Hans mening skulle være facit. Det kunne der ikke rykkes ved.


Han vidste, at Veronica måtte nøjes med at arbejde på en tankstation for nogle få, skallede kroner hver måned. Han vidste, hvad tid hun havde fri, og han vidste også, at hun måtte cykle gennem et mørkt område på vej hjem til hendes forældres rækkehus i Albertslund.


Veronica nåede bare ikke hjem den aften. En skikkelse klædt i sort skinnende joggingsæt var sprunget frem et sted ved en busk og skubbet hende af cyklen. Skikkelsen havde sparket og trampet hende voldsomt og mange gange i maven.


Veronica havde skreget i angst og rædsel, inden hun også blev sparket i hovedet.


Da hun kom til sig selv et par dage senere, kunne en overlæge overbringe hende den nyhed, at hun ikke længere var gravid. Veronica havde grædt i ugevis, og Oscar var lettet. Hændelsen kom dog ikke til stå uberettiget hen. Veronica kunne huske, at hendes overfaldsmand havde haft en kraftig guldkæde om halsen. Der blev en sag ud af det, så Oscars far måtte bruge sine forbindelser og et ret stort beløb, for at knægten ikke skulle ende bag tremmer.


Han måtte brødbetinget stå ret foran sine forældre. Det passede Oscar ad helvede til. Han var født med en sølvske et vist sted, så han var ikke vant til den slags irettesættelser. Inderst inde bandede han Veronica langt væk. Det hele var hendes skyld. Han mistede også sin kæreste, Selma.


Selma kunne ikke tilgive Oscar, men de kunne være i hinandens selskab alligevel. Så da hun blev spurgt, havde hun takket ja til at tage med på turen til Sverige.


Hun sad på den anden side ad gangen. I skyggesiden af togturen.


Selma var en rimelig belæst pige og var gået videre til universitetet efter gymnasiet.


Hun havde en bred viden på mange områder og var også en lille smule bevidst om, at hun var lidt klogere end de fleste andre på hendes alder.


Hun skiltede også gerne med det. Hun havde det generelt svært med folk med en begrænsede viden om noget som helst. Selma elskede at spille Trivial Pursuit, så hun altid kunne sidde at grine af de andre bagefter.


Som hun sad der i toget, var hun sommerklædt i en hvid næsten gennemsigtig nederdel, der ikke kunne og ville skjule hendes sorte g-strengstrusser.


På kroppen havde hun en stram top, der havde mere end svært ved at skjule hendes brystvorter og røbede, at hun aldrig gik med bh.


Selma lagde godt mærke til, at Oscar sad og så over på hende og lagde armene over kors.


Hun talte ikke med nogle af de andre i gruppen. Hun gemte sine lukkede øjne bag et par store sorte solbriller, hvor hendes dagdrømme bragte hende nogle uger tilbage.


Selma havde hidtil klaret sig godt på universitet, men var røget ind i nogle svære opgaver i sit jurastudie. Hun havde derfor truffet den dårligste beslutning, hun kunne.


I et forsøg på stadig at være blandt de bedste havde hun inviteret sig selv hjem til et par af lærerne.


Hun brugte sig selv og sin krop på at opnå de resultater, hun ønskede. Pludselig var det ikke så svært længere, og hun nød sin succes. Hun benyttede ikke sin ellers veludviklede hjerne til at tænke gud ved, hvad de andre tænker om mig, hvis det kommer ud.


Hendes brede viden havde svigtet lige der, og hun valgte den lette løsning.


Det gjorde hun lige indtil den aften for en uge siden, hvor der blev ringet hjem til hende, hvor rektor ville se hende på hans adresse pr. omgående.


Selma følte ikke nogen grund til at være nervøs. Hun satte sig ind i en taxi, der kørte hende til en stor hvid patriciervilla på Strandvejen i Hellerup.


Hun var udfordrende klædt, da den aldrende rektor åbnede døren. Han så op og ned ad hende.


I Selmas øjne var han ældre, end hun huskede. Hans hår var helt hvidt. Han stank af rødvin og stod der i sine leopardmønstrede hjemmesko og fløjlsbukser, der allerede var lynede ned. Bæltet var løsnet, og skjorten sad i uorden.


Lige med et var det ikke sjovt mere. Hun rystede, da han bød hende indenfor. Selma fik ondt i maven, da hun trådte de første skridt ind i den gamle villa, der lugtede indelukket.


Den unge universitetsstuderende gik uroligt ind og mærkede hurtigt den ældre rektors hånd på sine bare skuldre. Han åndede hende i nakken, og alle advarselslamper blinkede på hende.


Gåsehuden viste sig hurtigt, og hun frøs til is. Det var lige før, hun skulle kaste op, men hun sank hele tiden for at holde det nede.


- Jeg har måtte fyre de to lærere, du har ligget i med. Den sag kan glemmes og skubbes til side nu her i aften, hvis du bare yder mig den samme service, som du bød de to. Det skal gøres i diskretion, forstår du nok. Min kone er ikke hjemme i aften.


Selma var helt tør i munden. Hun turde ikke sige noget. Hele studiet ramlede for hende lige der. Hun ville blive knust, hvis hun blev smidt ud af universitetet.


Alle hendes forventninger til sig selv var ikke noget værd lige der. Hun stod der midt i et stort hjemmekontor, hvor der virkelig trængte til at blive luftet ud. Et værelse med hundredvis af bøger i reolerne og et stort sort flygel i det ene hjørne. Der var spindelvæv i alle hjørner, og rummet mindede om noget fra en anden tid.


Det flød med papirer på et gammelt skrivebord, og så var der en slidt rødternet sofa.


Selma følte sig trængt op i en krog. Hun vendte ryggen til ham og fik tårer i øjnene.


Da hun pludselig mærkede hans hånd på røven, gøs hun. Hun frøs til is, og Antarktis voksede inde i hende. Hun vidste med det samme, at hun ikke ville kunne gennemføre det her.


Selma vendte sig hurtigt om og skubbede hårdt til rektoren. Han vraltede et par skridt bagud. Med et chok i ansigtet gik han ind i en fodskammel og røg ned.


Skæbnen ville, at han slog nakken hårdt imod flyglet. Det lød som et knæk, inden han drattede helt om. Selma holdt vejret. Han lå helt stille, da hun listede helt hen og så på ham. Hun turde ikke røre ham på halsen for at mærke puls.


Hun så sig ikke tilbage, da hun kort efter løb ud af kontoret og ud af villaen. Hun gik grædende hjem ad Strandvejen den aften. Det hele var noget lort, og hun kunne ikke styre det.


Nogle få dage senere var der nogle, der foreslog en weekendtur. Selmas mor havde forbindelser i Sverige, så det passede fint.


Hvis Selma kunne prale af sin viden, kunne Signe det modsatte. Hun sad lige overfor Selma. Ikke at de to havde synderligt og frygteligt meget til fælles at tale om. Sådan blev det nu bare.


Signe var det, som nogen kaldte en kunstig blondine og en pudderdåse. Det lange lyse hår havde aldrig været hendes egen farve. I mange år havde det været en kedelig blanding af brunt og leverpostej. Det kunne hun ikke leve med, så hun valgte at skifte sin egen naturlige farve ud med at være platinblond.


Det var mere anderledes end pænt til hendes i forvejen lyse hud. Det var typisk Signe. Hun brugte bare et ekstra lag make-up. Hellere et lag mere end det var nødvendigt. Det havde hun lært af en make-upartist fra fjernsynet.


Hun mente, det gjorde noget godt for hende. Ekstra lange øjenvipper og akrylnegle og godt med silikone i brysterne. Helst ikke mindre end tre hundrede millimeter i hvert bryst. Så en bh der næsten satte brysterne op under hagen på hende.


Hun sad der i toget i sine stramme hotpants. Skabt af et par jeans der var klippet i stykker måske kortere, end det var lovligt.


Hendes stiletter var uundværlige. De ville være upraktiske på et naturområde et godt stykke oppe i Sverige, hvor bunden ville være blødt muld, græs eller højt ukrudt, men det ragede hende langsomt.


Signe var sig selv, og hun ville benytte enhver lejlighed til at gøre sig til overfor en af de andre fra gruppen.


Hun var netop fyldt 18 og var altså den yngste i gruppen. Det der fyldte mest i hendes hverdag, var mobilen, Instagram og Facebook, hvor hun dyrkede sig selv. Signe havde også det talent, at hun kunne fedte sig ind på folk. Hun kunne fylde meget verbalt, men det var sjældent noget specielt interessant, der pippede ud af hendes lille trutmund. Signe var en stjerne i sine egne øjne. Hun havde i sin unge alder allerede fået sine femten minutters berømmelse. Man havde kunne se hende deltage i Paradise Hotel. Eller som hendes stedfar sagde:


- Hvorfor kalder man det ikke bare, ”Alle knalder alle”? Det er jo det, det handler om?


Signe blev tosset, da hun hørte det. Kunne han virkelig ikke se det kulturelle i det program? Det var jo netop et program for alle aldre, hvor man så venskaber blive til og nogle gange forandre sig. Hun var en diva nu.


Hun kunne ikke overbevise sin stedfar. Hendes mor var en forsagt lille spinkel kone, der ikke sagde noget nævneværdigt og mest lyttede til sin mand.


Hun havde knapt nok sin egen mening om noget som helst. Både hende og manden var gået på pension, selv om det ikke passede økonomien særligt godt. Signes mor kunne simpelthen ikke arbejde længere.


Hendes ryg var slidt op efter mange års slid i rengøringsbranchen. Hendes stedfars historie var en ganske anden. Han havde en eller anden overtalelsesevne, når han sad på kommunekontoret. Så han havde fået sin pension, så tiden kunne bruges hjemme foran fjernsynet. I hjemmet var det moren, der stadig gjorde rent. Nu tjente hun bare ikke penge på det.


Signe var den yngste af en børneflok på seks. De fem andre var allerede flyttet hjemmefra og var alle i gang med deres uddannelse eller havde gjort den færdig og var videre med deres liv. Signe havde i begyndelsen af sit liv været en del forkælet måske bare set i lyset af, at hun var den yngste. Så blev hendes forældre skilt, og alting forandrede sig, da morens nye mand flyttede ind. Bare ikke til det bedre.


Nu boede han hos dem, og det var ikke lykken. Han havde sådan et stirrende blik på Signe, når hun gik rundt i hjemmeti sit undertøj. Det løb koldt ned ad ryggen på hende, og hun hadede det.


Hun blev heller ikke forkælet mere, og det var næsten det værste. Der skulle først og fremmest være penge til stedfarens øl, og så måtte moren se, hvad der var tilbage af skillinger i pungen. Det var sjældent ret meget. Det var et hjem med begrænsede midler. Virkelig modsat det hjem som Oscar kom fra.


Signe havde på et tidspunkt været kærester med Andreas, men hun ville mere end ham. Hvis det havde stået til Signe, var de pisket i Ikea og havde allerede valgt gardiner og et par bløde sofaer og en lænestol. Hun ville, men han var slet ikke klar.


Der var et kort øjeblik på togturen, hvor Signes mund stod usædvanligt stille. Hun var fanget af sine egne dagdrømme, hvor hun lod blikket kigge ud på Sverige, inden de ramte Malmø.


Det var en ældre dame, der så tilbage og så hende alvorligt i øjnene. En sød lille kone på 92, hvor det hed sig, at Signe kom for at hjælpe med lidt opvask. Sådan hed det sig.


I de sidste tre uger var der forsvundet flere og flere penge fra Annelise Hansens skuffe. Det var ikke en del af aftalen. Lige præcis de penge og det vidste Signe udmærket, at de skulle bruges til Annelises livsvigtige hjertemedicin. Ellers kunne det hurtigt gå fatalt for den ældre ensomme kone, der før end for tidligt kunne risikere at se solen gå ned for allersidste gang.


Den sidste uges tid havde mobilen brummet fra forskellige numre. Signe turde ikke tage den. Hun frygtede familien og ikke uden grund.


Annelise var indlagt og hang i med neglerødderne. Det var den besked, familien havde lagt på telefonsvareren. Der var hele tiden nogen, der skulle gøre hende opmærksom på, at den ringede, og hver eneste gang var det fra en journalist, hun ikke ville tale med, sagde hun.


Signe frygtede, hvad der ville ske, når hun kom hjem fra Sverige. Hun havde allermest lyst til at blive deroppe ved hytten et par uger. Så var den gamle kælling måske død.


Så gad de vel ikke ringe til hende mere, håbede hun.


Ved siden af Oscar sad Andreas. Vel nok en af FCK’s største fans. Evig og altid klædt i klubbens hvide farver også på denne her togtur, hvor han benyttede enhver mulighed på at dreje samtalen over på fodbold, og hvor irriteret han var over, at turen netop skulle foregå denne her weekend, så han ikke kunne se klubbens kamp om lørdagen mod arvefjenden fra vestegnen.


De andre var ligeglade, men for Andreas var det en religion. Han havde sågar fået klubbens logo tatoveret på brystet. Det der ærgrede ham var, at han var den eneste, der syntes, at det var smart.


Andreas var slank som de andre i gruppen, men han var også godt bygget med en god sixpack og kraftige brystmuskler.


Han var en ihærdig anden divisions spiller fra Vanløse, der bare håbede, at FCK snart kiggede forbi og kunne gennemskue hans løbepensum og teknik.


Han var ikke så ringe endda. Det havde han i hvert fald fået at vide mange gange af sin far, der selv engang havde gjort sig på KB’s tredje hold Han dyrkede selv sport derhjemme med tunge håndvægte.


I det hele taget kom Andreas fra en idrætsfamilie, hvor både han selv, faren, moren og hans storesøster havde dyrket det på et vist niveau. Søsteren var så den, der havde nået det højeste at repræsentere Danmarks B-hold i badminton mod England.


Andreas boede stadig hjemme. Han havde endda fået forældrenes soveværelse, så han kunne brede sig lidt mere i rækkehuset i Husum. Herfra styrede han sin karriere, som han højlydt kaldte det.


Andreas var Signes store drøm om et forhold. Hun kunne da godt få en tur i ny og næ.


I øjeblikket var Andreas skadet. Det var set i lyset af det, at han forsvandt ind i sine egne dagdrømme på turen til Malmø. Det var nok en af grundene til, at der var blevet stille derhjemme den sidste uges tid, hvor hans forældre havde set skævt til ham, som om de vidste noget.


Det hele begyndte den dag, hvor Niels Andersen fra Holbæk havde kastet sig ned i den takling. Andreas knæ gik ud af led. Han skreg af smerte og vrede. Han vidste bare, den var gal med det samme. Selv om Niels, den nar, stod og råbte undskyld hele tiden, ville Andreas bare ikke tilgive.


Han var så rasende og rød i hovedet, at man sikkert ville kunne tænde en cigaret i panden på ham. Eller brænde sig på en af de tusind gnister, der fløj omkring ham. Han fægtede med armene for at få fat i Niels, men der havde dommeren allerede givet ham det gule kort, og han løb væk.


Det gule kort. Hvad fanden var det for noget? Han skulle da smides ud i det mindste. Mens Andreas blev hjulpet ud til en kammerats bil, spillede de andre videre og tabte i øvrigt. Og det kunne man kun bebrejde Niels for. Andreas kogte videre.


Da han i det mindste kunne gå igen, tog han til Holbæk en aften. Han vidste, hvor de trænede og stod bare der i skyggen og skulede mod Niels Andersen.


Niels var selvfølgelig uvidende om, hvem der så langt efter ham. Han blev endda stående og trænede straffespark, da de andre gik i bad, som om der ikke kunne og ville ske ham noget. Han havde aldrig nogensinde forestillet sig, at det kunne komme dertil. Hvordan skulle han også det? Ikke før han var alene, og den sidste spot på træningsbanen var slukket. Der kom det første drøn af et slag fra en stor svensknøgle pakket ind i en plasticpose. Det mærkede ham med det samme i panden, og blodet piblede frem.


Det næste slag fældede ham. Det sad midt på knæet. Andreas kunne høre det knase. Det skulle egentlig have været det, men Andreas kunne ikke stoppe, da han først var gået i gang.


Han svingede den svensknøgle fra side til side og kunne mærke, hvordan han kom til at nyde det.


Plastikposen var en gul Netto-pose, men den var smurt ind i Niels Andersens blod, så det var svært at se logoet.


Da han stak af, var han hundrede procent sikker på, at politiet aldrig ville gætte, at det var ham. Hvor skulle de vide det fra? Hvad fanden knægten havde fået en røvfuld, og så var den ikke længere. Men det stoppede ikke der.


Da han et par dage efter sad og spiste sin daglige guldkorn i køkkenet, kom hans far tilfældigvis tidligt hjem fra arbejde. Han skulle til et andet møde, sagde han. Inden han gik igen, smed han lige avisen foran Andreas, hvilket i forvejen var underligt. Han købte aldrig avisen. Han læste sine nyheder på sin bærbare.


Avisoverskriften var ikke til at tage fejl af. Det kunne bare ikke være med vilje, at hans far smed den foran ham.


Blodigt overfald på fodboldspiller fra Holbæk. Han svæver mellem liv og død på hospitalet. Politiet er på bar bund, men hører meget gerne fra vidner, der har overværet overfaldet.


Overfor Andreas sad Isabella. Gruppens absolut smukkeste og mest jordnære pige. Hun havde modsat Signe sin naturlige skønhed. Der var ikke behov for alle de kunstige brugsmidler for at fremkalde et look, hun kunne være tilfreds med. Derudover var Isabella en pige med ben i næsen. Hun sagde, hvad hun mente, når hun mente det. Over det kønne ansigt, med den misundelsesværdige glatte hud, bølgede et kraftigt gyldenbrunt hår, mens hun så ud mod virkeligheden gennem et par chokoladebrune øjne, der nok ville få de fleste ungersvende til at vende sig en ekstra gang.


Men de kunne have sparet sig. Isabella havde gennem de sidste par år dannet par med Cecilie. Isabella kunne godt være lidt af hvert, hvis man så hende på afstand. Hun var ikke mandhaftig men heller ikke udpræget feminin. Hun kunne lige så tit gå i soldaterstøvler og slidte jeans, som hun kunne bære en kort nederdel af læder.


Hun var ved at uddanne sig til maler, hvorfor det ikke ville være så mærkeligt at se hende køre i bus på vej hjem fra arbejde iført en plettet mørkeblå kedeldragt, hvorefter man kunne se hende på nogle af Københavns kendte barer om aftenen iført meget lidt, mens hun vuggende og æggende dansede en uartig dans til musikken, hvis bare der var et beat.


Som hun sad der i toget, havde hun klædt sig i et par shorts, der lige så godt kunne være hendes fars. De var alt for store og måtte strammes godt ind med et bælte. Hendes T-shirt var noget af det samme. Små to numre i overkanten. Så havde hun klippet ærmerne af for at gøre den mere sommerlig. Der var forholdsvis frit udsyn ved ærmegabet til hendes naturligt velbygget barm, der ikke blev holdt oppe af bh. Det kunne skifte fra dag til dag. Måske gad hun i morgen og måske ikke.


Gennem sine solbriller så hun godt Andreas sidde og stirre, og det ragede hende langsomt. Han kunne stirre lige så tosset, han ville. Det var ikke ham, der skulle kæle for hende i fremtiden.


Isabella kom fra en håndværkerfamilie. Faren var murer og gik stadig på arbejde. Hendes mor ernærede sig som sekretær i et elektrikerfirma. Men håndværkerne kom fra farens familie. De havde været murere, malere eller blikkenslagere langt tilbage i familietraditionen. Hendes mor havde dog ønsket, at hun var gået en anden vej.


- Der sidder et godt hoved på dig Bella. Hvorfor søger du ikke videre?


Hun var aldrig blevet kaldt andet end Bella hjemme. Heller ikke af hendes to små brødre, Johnny og Tonny, der begge var præcist to år yngre end hende. To små karseklippede læseheste på 17 år.

